Koerantknipsels:volksblad/2012/08/09 | Suid-Afrikaanse Stoei
Augustus 19, 2012 deur stoei
Oudstoeier wat goud wen, sterf in sy slaap
PRETORIA. – Een van Suid-Afrika se bekendste Springbok-stoeiers is op 83-jarige ouderdom in sy slaap dood.
Oudgenl.maj Manie van Zyl is volgens sy broerskind, Tom van Zyl, Sondagnag op sy plaas naby Vaalwater in Limpopo in sy slaap dood.
Van Zyl was die kaptein van die Springbok-stoeispan wat in 1960 aan die Olimpiese spele in Rome, Italië, deelgeneem het.
Volgens Lappe Laubscher, 'n sporthistorikus, was Van Zyl een van die groot legendes in stoeikringe.
Laubscher het gesê Van Zyl, 'n ligswaargewigstoeier, was die eerste stoeier van Suid-Afrika wat agtereenvolgende goue medaljes op die Statebondspele in 1954 en 1958 verower het.
Hy was ook in die legendariese Springbokspan van ses stoeiers wat op dié Spele in 1954 in Vancouver, Kanada, ses goue medaljes huis toe gebring het.
"Ek het Manie persoonlik geken en groot bewondering vir hom gehad.
"Hy het ongelooflik hard geoefen en ek dink 'n mens kry nie meer sulke stoeiers vandag nie.
"Solank daar stoei in dié land is, sal die legende van Manie van Zyl voortleef," het Laubscher gesê.
"Ons het 'n groot deel van Suid Afrika se sportgeskiedenis verloor."
Gert Potgieter, die oud-Olimpiese hekkiesatleet wat saam met Van Zyl aan die Olimpiese Spele in 1956 in Melbourne, Australië, deelgeneem het, het gesê sy dood is 'n groot verlies vir stoei in Suid-Afrika.
"Hy was 'n fiksheidsfanatikus wat ongelooflike lojaliteit en integriteit gehad het," het Potgieter gesê.
Van Zyl het gesê sy oom was 'n wonderlike mens wat lojaal was aan sy familie, vriende en sy sport.
Hy het gesê sy oom het in die 1980's uit die polisie getree en naby Vaalwater met beeste begin boer.
Hy is lewenslange erelid van die SA Stoeifederasie en sy naam is ook vanweë sy sportprestasies in die Suid-Afrikaanse sportroemsaal in Port Elizabeth verewig.